Outa lê klag van hoogverraad teen MuthambiFaith Muthambi. Foto: GCIS Die Organisasie teen Belastingmisbruik (Outa) het Maandag aangekondig dat hy ŉ klag van hoogverraad aanhangig gemaak het teen die voormalige minister van kommunikasie, Faith Muthambi. Gebaseer op inligting in die #GuptaEmails het Muthambi vermoedelik vertroulike kabinetsdokumente, insluitend ŉ presidensiële verklaring wat haar magte in haar voormalige kommunikasieportefeulje verhoog, aan die Gupta-familie en hul vennote gestuur, het Outa gesê as redes vir die klag van hoogverraad. “Faith Muthambi het willens en wetens drie vertroulike memoranda per e-pos met Tony Gupta, Duduzane Zuma en die uitvoerende hoof van Sahara, Ashu Chawla, gedeel. Hierdie persone moes nooit toegang gehad het tot enige ministeriële kommunikasie of beleidsgesprekke nie,” het Dominique Msibi, portefeuljedirekteur vir spesiale projekte by Outa, gesê. “Die aanklag is by Brixton-polisiestasie in Johannesburg aanhangig gemaak.” Outa het ook verwys na ŉ uitspraak in die Wes-Kaapse hooggeregshof wat bevind het dat Muthambi onwettig opgetree het toe sy Hlaudi Motsoeneng as uitvoerende bedryfshoof van die SAUK aangestel het, ondanks ŉ verslag van die openbare beskermer oor bedrog, wanadministrasie en misbruik van mag wat die uitsaaier miljarde rand gekos het. “Wanneer die hof Faith Muthambi skuldig bevind, moet dit lei tot lewenslange tronkstraf,” het Msibi gesê. ŉ Verslag deur die parlementêre ad hoc-komitee oor sake by die SAUK het in Maart aanbeveel dat pres. Jacob Zuma ernstig die geskiktheid van Muthambi in haar amp moet heroorweeg. Muthambi is ŉ paar weke later, tydens ŉ omstrede middernagtelike kabinetskommeling, van die kommunikasie-portefeulje na staatsdiens en administrasie geskuif.